Võru galeriide tuur on spetsiaalse programmi ja pikendatud avamisaegadega galeriiõhtu. Programmi on kaasatud Vana-Võromaa kultuurikoja galerii, Stedingu maja kohvik, Liiva- ATE ja Võru Linnagalerii.
Alates kella 17st kuni 19ni õhtul toimuvad galeriide külastused ja näituse tutvustused. Enamikes galeriides on kogu õhtu jooksul kohal nii kunstnikud kui ka galeristid, et tutvustada kõigile huvilistele näitusel olevaid teoseid. 17:00 Liiva-ATE ( Liiva 11a, Võru) 2018. aasta sügisel vallutas kamp kunstnikke, õmblejaid, keraamikuid, muusikuid ja teisti loomeinimesi aastaid tühjalt seisnud Liiva 11a asuva maja teise korruse. Kunstikorrus sai endale nimeks Liiva-ATE, mis on eelkõige ateljeede ning stuudiote näol nende tööpaik, mis pole igapäevaselt avalikkusele avatud. Vaatamata sellele teevad nad aina tihedamini oma uksi lahti ka kõigile huvilistele ning korraldame erinevaid sündmuseid. Liiva-ATE loomeinimesed jätavad sel korral õhku salapära - kes ja mida eksponeerib, selgub kohapeal. 17:30 Võru Linnagalerii (Liiva 13, Võru) Kadri Roosi ja Margot Kase näitus „Mälestusi loomadest“ Näitus “Mälestusi loomadest” käsitleb inimese suhet loodusega, liigirikkuse ja jätkusuutlikkuse problemaatikat. Planeedi üha tihedamalt inimestega asustatuks saades suureneb oht ökosüsteemi liigirikkuse ja jätkusuutlikkuse vähenemiseks. Kooslused murenevad ja ökosüsteem on pidevas ümberkorraldumises, mis muudab elukeskkonna mõne liigi jaoks kasutamatuks. Koos isendite arvuga väheneb liikide geenitugevus. Mitmed näitusel kujutatud liike (nagu ka mitmeid neist, keda me ei ole kujutanud) ähvardab oht peatselt üksnes mällu jääda, kui sedagi, kui ei õnnestu arenguid loomadele soodsas suunas pöörata. Näitus koosneb peaasjalikult joonistustest. Joonistamine on suhteliselt odav ja paindlik tehnika, see ei eelda kalleid vahendeid ega suurt materjalikulu ning selle ökoloogiline jälg on üsna õrn. Peamised kvaliteedid, millega visandlikku, elust (natuurist) joonistamist võib iseloomustada, on ausus ja vahetus. Salvestis võib ilmneda mitmes kihis: nii selle kirjeldamises, mida vaadeldi, kui ka selle, mida kogeti, millele tähelepanu pöörati ja mida üles korjati. Dokumentaalsete märkmete hindamist võib võrrelda antropoloogiliste välitöö märkmetega, mille puhul esitamisviisi peenusest (rafineeritusest) olulisem on teabe tihedus ja kihilisus, avatus “lugemisele” ja tõlgendamisele. Selles kontekstis on müra mitmekihiline ja tihe teave. Vaatajal on võimalik näha mitte üksnes modelli, vaid ka kunstnikku, nende kahe omavahelisi suhteid ja suhteid toimuvasse ning ta pääseb nendele ligi paratamatult läbi enda suhtumiste filtri. 18:10 kultuurikohvik Steding (Fr. R. Kreutzwaldi 15, Võru) Yyhely Hälvini isiknäitus "Valgus" (maal ja graafika) Valgus. Algus. Päikesevalgus, tänavalambihelendus, võbelev laternavalgus. Nähtamatu valgus. Elektromagnetkiirgus, lainepikkus, valge valgus, infrapunane, ultraviolett. Murduv valgus, pehme valgus, külm valgus ja soe valgus. Hõõglamp, praksuv lõke, kaminatuli, pliidi all hõõguvad söed, säästupirn, solaarium. Päikesetõus, koit, ehakuma, hämarik, loojang. Kõige lühem öö ja kõige pikem päev ning vastupidi. Pööripäev ja pööriöö. Kuu, Päike, Linnutee, Veenus, Marss, Merkuur, langev täht, komeedid, üksik satelliit. Nõrk valguskiir, vari, viimaks pimedus. 18:30 Vana-Võromaa kultuurikoda (Katariina allee 11, Võru) Vana-Võromaa keraamikute ühisnäitus „Rutiin või rituaal?“ Näitusel osalevad keraamikud: Aivar Rumvolt, Helemall Maask, Karmen Kevvai, Krista Nagel, Meelis Krigul, Signe Krigul ja Urve Konksi. Eesti Kunstiakadeemia keraamikaosakonna emeriitprofessori Leo Rohlin on öelnud, „hea tarbevorm, olgu selleks siis tarbenõu või vaas väärib samasugust lugupidamist nagu vabakunsti piirimail hõljuv taies. Seninähtu põhjal on just Kagu-Eesti keraamikud suutnud mitte ainult järgida, vaid ka uuendada ning isikupärastada sealset saviesemete valmistamise traditsiooni ning säilitada savi kui materjali võlu.“ Lisaks väljapanekule on külastajal võimalus vaadata filmi kunstnike tegemistest. Galeriide tuuri saate toetada vastavalt oma võimalusele. Lugupidamisega, Jana Huul +372 58038819, email@example.com Aire Kokk +372 5116195, firstname.lastname@example.org Kristel Onno +372 53736712, email@example.com